1995

## Straeon

#### **Cymodi rhwng Rod a Gina?**

Ar ôl i Rod Phillips ddod i wybod am berthynas ei wraig Gina a Llew Matthews, ac ychydig amser wedi mynd ers y darganfyddiad, dyma geisio ailafael yn eu priodas. Ag yntau'n gwybod mai fe oedd tad go iawn Gwen, fe benderfynodd Rod drefnu penwythnos arbennig i Gina a Gwen - penwythnos fyddai'n llawn syrpreis.

Ond syrpreis go annifyr gafodd Gina, wrth iddi weld Rod yn dwyn Gwen a dianc i Seland Newydd. Bu bron i Gina fynd o'i chof wrth iddi ddychwelyd i Gwmderi gyda'i chwaer Eileen.

Ar ôl gofyn i'r awdurdodau i'w helpu ddod o hyd i Gwen, a methu, penderfynodd Gina fynd allan i Bahrain i chwilio am ei merch. Ymhen rhai wythnosau, fe ddaeth yn ôl i Gwmderi gyda'r babi, ond wnaeth hi ddim cymryd yn hir i Eileen sylweddoli mai nid Gwen oedd hi.

Fe ddiflannodd Gina o ganlyniad i'r darganfyddiad hyn, ond llwyddodd Eileen i ddod o hyd iddi yng Nghaerdydd. Ond dianc oedd hanes Gina unwaith eto.

Ychydig wythnosau cyn y Nadolig yn 1995, daeth Gina nôl i Gwmderi unwaith eto, ac ar y pryd dim ond Eileen a'i gŵr Denzil oedd yn gwybod am gyfrinach 'Gwen'.

#### **Megan Harries yn gadael**

Gyda'u priodas wedi chwalu'n gyfangwbl, a'i chwerwder tuag at Reg yn prysur ddiflannu, penderfynodd Megan Harries adael y Cwm, gan fynd yn ôl i'r Gogledd i fyw, i ddechrau bywyd newydd a gwaith newydd. Ni fyddai trigolion Cwmderi yn gweld Megan eto am o leiaf 20 mlynedd arall.

#### Denzil yn dial

Wedi iddo gael ei dwyllo'n ariannol gan Adrian Francis, penderfynodd Denzil ddial arno. Ar ôl darganfod ble'r oedd swyddfeydd newydd Adrian yng Nghaerdydd, aeth Denzil yno â dryll gyda fe. Drwy fygwth Adrian, fe wnaeth e fynnu ei fod yn talu'r arian yn ôl iddo.

#### **Y 'Deryn' yn dychwelyd**

Wedi tair blynedd yn yr Almaen, fe ddaeth Dic Deryn yn ôl i Gwmderi. Fe ddaeth Gina ac ef yn agos iawn, ac fe fu'n gefn mawr iddi yn ystod y cyfnod anodd ar ôl colli Gwen.

Ond gadael am yr Almaen wnaeth Dic eto yn y pendraw, wedi i swyddogion y Dreth Incwm ddod i gnocio ar ei ddrws...

#### **Tony mewn triongl**

Gyda'r ddwy yn dangos diddordeb mawr ynddo fe, doedd hi ddim yn hir cyn i Karen a Sharon ddarganfod beth oedd triciau Tony Morgan. Fe wnaeth y ddwy chwarae tric yn ôl arno - y ddwy'n cytuno i ddyweddio ag ef ar yr un pryd.

Wedi hyn fe fihafiodd Tony am gyfnod a phenderfynu mai Karen oedd y ferch iddo fe, ond doedd hi ddim yn hir iawn cyn ei fod nôl ym mreichiau Sharon eto.

Penderfynodd Karen a Tony y bydden nhw'n dyweddio y go iawn y tro yma, ond sylweddolodd Karen mewn da bryd mai camgymeriad fydde ei briodi.

#### **Fiona yn troi at heroin**

Wedi cael ei chicio allan o'i chartref teuluol trodd Fiona at gyffuriau, y to hwn heroin.

Pan ddaeth Gina ar ei thraws yn prynu nwy ar gyfer ei fan a gwahoddodd hi i ddod i aros unwaith eto yn Rhif 7. Nid oedd gan Gina unrhyw syniad bod Fiona yn ei ddefnyddio cyffuriau unwaith eto ond daeth y gwir i'r amlwg yn dilyn damwain pan fu Fiona yn gwarchod Gwen Phillips, merch Gina.

Gyda Fiona o dan ddylanwad, disgynodd a gollwng diod poeth ar Gwen. Bu rhaid i Gwen fynd i'r ysbyty ar frys a chafodd Fiona ei hun heb gartref unwaith eto. Trodd at Mark Jones am lety yn 39 Maes y Deri a bu yntau hefyd yn help i brynu'r heroin.

Trodd Fiona at ddwyn a puteino ei hunan er mwyn cael arian i dalu am y cyffur. Bu bron iddi farw ar ôl cymryd heroin gwael gan Mark. Rhythwyd hi i'r ysbyty a daeth ei theulu at ei hochor, yn barod i faddau a'u chroesawu hi adref.

Wedi iddi gael ei ryddhau o'r ysbyty dychwelodd at ei theulu am gyfnod.

#### **Kath yn dychwelyd**

Daeth Kath yn ôl i Gwmderi ar ôl cyfnod i ffwrdd yn ymyl carchar Dyff. Bu'n byw am sbel gyda Hywel a Stacey, a hynny am fod Mark yn pallu gadael iddi fynd yn ôl i Faes y Deri. Ond yn y diwedd, fe wnaeth Hywel wneud yn siŵr ei bod hi'n mynd yn ôl adref.

Wedi i Hywel etifeddu arian sylweddol yn dilyn marwolaeth ei dad, Dan Llywelyn, penderfynodd Kath ei bod eisiau rhannu'r ffortiwn, ac fe wnaeth hi ddwyn oddi wrth ei merch a'i mab-yng-nghyfraith ei hun. Diflannodd Kath am gyfnod unwaith eto.

Daeth yn ei hôl yn ddiweddarach yn y flwyddyn ar ôl gwario'r holl arian. Oherwydd hyn, fe wrthododd yr awdurdodau â rhoi arian dôl iddi, a bu'n rhaid iddi dderbyn gwaith fel postmon. Roedd trigolion Cwmderi i gyd yn ddigon anfodlon gyda hyn - ac fe fuodd Denzil yn ddigon agored i gyhuddo Kath o ddwyn arian allan o lythyrau.

#### **Mark yn y carchar**

Ar ôl cymryd heroin gwael gan Mark, bu bron i Fiona Metcalfe farw, ond ni ddysgodd Mark ei wers gyda chyffuriau, gan iddo wedyn ddechrau gwerthu rhai i blant ysgol.

Bu bron i un o'r disgyblion farw, ac roedd Hywel wedi amau'n gryf fod na gysylltiad rhwng Mark a'r digwyddiad - ond doedd dim modd iddo brofi hynny.

Kath roddodd y prawf hollbwysig hynny i'r heddlu yn y diwedd, ac anfonwyd Mark i'r carchar.

#### **Derek yn cwrdd â Menna**

Penderfynodd Karen a Tony fod angen codi calon Derek. Ar ôl i Tony fynd ag ef allan am noson i Glwb Senglau, fe gwrddodd â menyw o'r enw Menna Evans. Roedd y noson hon yn un arwyddocaol i Derek - fe newidiodd ei fywyd yn llwyr, ac ymhen rhai wythnosau roedd Derek a Menna'n cyd-fyw yng Nghwmderi.

Daeth newyddion cyffrous i Derek wrth iddo gredu fod Menna'n feichiog - ond cafodd siom pan glywodd nad oedd hynny'n wir. Roedd wedi profi 'phantom pregnancy'. Cafodd Menna siom hefyd yn ymddygiad Derek. Gadawodd Menna, a torrodd Derek ei galon.

Cymaint oedd anobaith Derek, fe wnaeth hyd yn oed bygwth gwerthu'r garej, ond wedi cyfnod yn aros yn y Gogledd gyda Meic Pierce, penderfynodd aros yng Nghwmderi.

#### **Sharon Salon?**

Penderfynodd Sharon ei bod am gael ei chrafangau ar salon Olwen Parry, a dechreuodd ddinistrio'r busnes gyda chymorth Tony. Llwyddodd i greu sawl damwain yn y salon, gan greu problemau di-ri i Olwen. Sylweddolodd Olwen beth oedd yn digwydd i'r salon yn y diwedd, a Tony gafodd y bai am yr holl droeon trwstan. Ond cyfaddefodd Tony'r cyfan wrth Olwen, ac fe gafodd Sharon ei diswyddo, a Tony ei hen swydd yn ôl.

#### **Doctor newydd yn y Cwm**

Daeth Rachel Price i'r Cwm am y tro cynta fel meddyg teulu newydd yr ardal. Cafodd Hywel sioc fawr o weld Dr Rachel gan ei bod yn hen gariad iddo. Yn hytrach na sôn am hyn wrth Stacey, penderfynodd Hywel gadw'r hanes rhyngddo ef a Rachel yn gyfrinach, gan roi pwysau ar Stacey i beidio â mynd i ffwrdd i'r coleg.

Ond ar ôl i Stacey ddarganfod hen lun o Rachel a Hywel gyda'i gilydd, fe ddaeth i'r amlwg bodd y ddau wedi dweud celwydd wrthi.

## Cymeriadau newydd

Categori:Blwyddyn wrth flwyddyn
Categori:1995